title: 2009/17/ES: Sklep Komisije z dne 19. decembra 2008 o ustanovitvi Odbora strokovnjakov za napotitev delavcev na delo

text:
               13.1.2009

               SL

               Uradni list Evropske unije

               L 8/26

      SKLEP KOMISIJE

   z dne 19. decembra 2008
   o ustanovitvi Odbora strokovnjakov za napotitev delavcev na delo
   (2009/17/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju naslednjega:

               (1)

               Direktiva 96/71/ES Evropskega parlamenta in Sveta z dne 16. decembra 1996 o napotitvi delavcev na delo v okviru opravljanja storitev (1) in zlasti člen 4 Direktive določa jasne obveznosti glede sodelovanja med nacionalnimi upravami, državam članicam pa nalaga, da ustvarijo pogoje za takšno sodelovanje. Ta direktiva tudi jasno določa, da morajo države članice sprejeti ustrezne ukrepe za vsesplošno dostopnost informacij o določbah in pogojih za delo in zaposlitev, ne le tujim ponudnikom storitev, ampak tudi zadevnim napotenim delavcem.

               (2)

               Komisija je v sporočilu Svetu, Evropskemu parlamentu, Ekonomsko-socialnemu odboru in Odboru regij „Napotitev delavcev na delo v okviru opravljanja storitev – čim boljši izkoristek prednosti in možnosti ob hkratnem zagotavljanju zaščite delavcev“ (2) z dne 13. junija 2007 izrazila namen, da ustanovi odbor na visoki ravni, za podporo in pomoč državam članicam pri opredeljevanju in izmenjavi dobrih praks, institucionalizaciji sedanje neformalne skupine vladnih strokovnjakov ter formalnem in rednem vključevanju socialnih partnerjev.

               (3)

               Komisija je v priporočilu o okrepljenem upravnem sodelovanju na področju napotitve delavcev na delo v okviru opravljanja storitev (3) z dne 3. aprila 2008 navedla, da morajo države članice dejavno sodelovati v sistematičnem in formalnem procesu opredelitve in izmenjave dobrih praks na področju napotitve delavcev na delo prek kakršnih koli forumov sodelovanja, ki jih za ta namen ustanovi Komisija.

               (4)

               Svet je s sklepi z dne 9. junija 2008 Komisijo pozval, da z ustanovitvijo odbora strokovnjakov institucionalizira neformalno skupino o napotitvi delavcev na delo.

               (5)

               Odbor mora v skladu z istimi sklepi Sveta sodelovati z javnimi organi, odgovornimi za nadzor, kot so inšpektorati za delo, ter na ustreznih ravneh in v skladu z nacionalno zakonodajo in prakso formalno in redno vključevati socialne partnerje, zlasti predstavnike socialnih partnerjev v sektorjih z visoko stopnjo napotenih delavcev.

               (6)

               Zato je treba ustanoviti odbor strokovnjakov na področju napotitve delavcev na delo in opredeliti njegove naloge, obveznosti in sestavo.

               (7)

               Odbor strokovnjakov mora med drugim podpirati države članice in jim pomagati pri opredelitvi in izmenjavi izkušenj in dobrih praks, spodbujati izmenjavo ustreznih informacij, preučiti vsa vprašanja in težave, ki lahko nastanejo pri praktični uporabi zakonodaje o napotitvi delavcev na delo, ter pozorno spremljati napredek, dosežen pri izboljševanju dostopa do informacij in upravnega sodelovanja, vključno z razvijanjem morebitnega elektronskega sistema za izmenjavo informacij.

               (8)

               Odbor mora biti sestavljen iz strokovnjakov, ki predstavljajo nacionalne organe, ki so v vsaki državi članici pristojni in odgovorni za ali vključeni v izvajanje, uporabo in nadziranje pravil, ki se uporabljajo za napotitev delavcev na delo v okviru opravljanja storitev. Ti strokovnjaki morajo imeti obsežno znanje, kompetence in izkušnje na različnih zadevnih področjih politike. Specializirani organi, pristojni za nadzor zakonodaje, kot so inšpektorati za delo, in socialni partnerji so lahko v skladu z nacionalno zakonodajo in prakso zastopani v odboru.

               (9)

               Odbor mora tudi formalno in redno vključevati socialne partnerje na evropski ravni, zlasti tiste, ki predstavljajo sektorje z visoko stopnjo napotenih delavcev, kot so gradbeništvo, delo prek agencij za začasno zaposlovanje, gostinstvo, kmetijstvo in transport. Odbor mora imeti na voljo strokovno znanje strokovnjakov s specifičnimi kompetencami za posamezna področja, ki so vključena na njegov program.

               (10)

               Predstavniki držav EGP in Efte, Nadzorni organ Efte, države pristopnice in države kandidatke ter Švica lahko sodelujejo kot opazovalci.

               (11)

               Za člane je treba določiti pravila o razkrivanju podatkov, brez poseganja v Pravilnik Komisije o varnosti iz Priloge k Sklepu Komisije 2001/844/ES, ESPJ, Euratom (4).

               (12)

               Osebne podatke, ki se nanašajo na člane, je treba obdelati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (5).

               (13)

               Nastali stroški se financirajo v skladu s Sklepom št. 1672/2006/ES Evropskega parlamenta in Sveta z dne 24. oktobra 2006 o uvedbi programa Skupnosti za zaposlovanje in socialno solidarnost – Progress (6) –

         SKLENILA:
   Člen 1
   Ustanovi se odbor strokovnjakov z imenom „Odbor strokovnjakov za napotitev delavcev na delo“ (v nadaljnjem besedilu: odbor).
   Člen 2
   Naloge
   Naloge odbora so:

               1.

               podpirati države članice in jim pomagati pri opredeljevanju in spodbujanju izmenjav izkušenj in dobrih praks;

               2.

               spodbujati izmenjavo ustreznih informacij, vključno z informacijami o obstoječih oblikah (dvostranskega) upravnega sodelovanja med državami članicami in/ali socialnimi partnerji;

               3.

               preučiti vsa vprašanja, težave in posebna vprašanja, ki lahko nastanejo pri izvajanju in praktični uporabi Direktive 96/71/ES ali nacionalnih izvedbenih ukrepov ter izvajanju Direktive v praksi;

               4.

               preučiti kakršne koli težave, ki lahko nastanejo pri uporabi člena 3(10) Direktive 96/71/ES;

               5.

               nadzorovati napredek, dosežen pri izboljšanju dostopa do informacij in upravnega sodelovanja, in v tem okviru med drugim oceniti različne možnosti za ustrezno tehnično podporo informacijski izmenjavi, potrebni za izboljšanje upravnega sodelovanja, vključno z elektronskim sistemom za izmenjavo informacij;

               6.

               preučiti možnosti za povečanje učinkovitega upoštevanja in uveljavljanja pravic delavcev ter po potrebi varstva njihovega položaja;

               7.

               začeti temeljito preiskavo praktičnih težav čezmejnega izvajanja, da se razrešijo obstoječe težave, izboljša praktična uporaba obstoječih pravnih instrumentov in po potrebi izboljša medsebojna pomoč med državami članicami.

         Člen 3
   Člani – imenovanje
   1.   Vsaka država članica v odbor imenuje dva predstavnika. Imenuje lahko tudi dva namestnika.
   Države članice morajo v imenovanje svojih predstavnikov vključiti javne organe, kot so inšpektorati za delo, pristojne za nadzor zakonodaje, ki se nanaša na napotene delavce. V skladu z nacionalno zakonodajo in/ali prakso lahko vključijo tudi socialne partnerje.
   2.   Predstavniki socialnih partnerjev na ravni Skupnosti in predstavniki socialnih partnerjev v sektorjih z visoko stopnjo napotenih delavcev lahko na sestankih odbora sodelujejo kot opazovalci, v skladu s postopki, ki so jih določile njihove organizacije in Komisija.
   Predstavnike imenuje Komisija na predlog zadevnih socialnih partnerjev na ravni Skupnosti ali na ravni sektorjev.
   To skupino opazovalcev sestavlja največ 20 članov v naslednji sestavi:

               —

               5 članov, ki zastopajo delodajalske organizacije na ravni Skupnosti,

               —

               5 članov, ki zastopajo delavske organizacije na ravni Skupnosti,

               —

               največ 10 predstavnikov socialnih partnerjev (enakomerno porazdeljenih med delodajalske in delavske organizacije) iz sektorjev z visoko stopnjo napotenih delavcev.

         3.   Tudi predstavniki držav EGP in Efte, Nadzorni organ Efte, države pristopnice in države kandidatke ter Švica lahko sodelujejo na sestankih odbora kot opazovalci.
   4.   Imena članov se zberejo, obdelajo in objavijo v skladu z določbami Uredbe (ES) št. 45/2001 Evropskega parlamenta in Sveta.
   Člen 4
   Delovanje
   1.   Odboru predseduje Komisija.
   2.   V dogovoru s Komisijo se lahko ustanovijo podskupine za preučitev posebnih vprašanj v okviru nalog, ki jih določi odbor. Take podskupine se razpustijo takoj po opravljeni nalogi.
   3.   V dogovoru s Komisijo so lahko k sodelovanju na razpravah odbora ali podskupin, če je koristno ali potrebno ter za posamezne primere, povabljeni strokovnjaki, med katerimi so lahko predstavniki mednarodnih organizacij s posebnim strokovnim znanjem o zadevi, o kateri se razpravlja.
   4.   Odbor in njegove podskupine se običajno sestajajo v prostorih Komisije v skladu z določenimi postopki in časovnim razporedom. Odbor se lahko sestane na drugih krajih, zlasti na predlog države članice, ki želi gostiti odbor ali katero od njegovih podskupin, v zvezi z dogodkom, ki je posebno pomemben za odbor, njegove podskupine ali navedeno državo članico.
   Komisija zagotovi tajniške storitve. Sestankov odbora in njegovih podskupin se lahko udeležujejo drugi uradniki Komisije, ki jih zanimajo razprave.
   5.   Odbor sprejme svoj poslovnik na podlagi standardnega poslovnika, ki ga je sprejela Komisija.
   6.   Člani ne smejo razkriti podatkov, do katerih imajo dostop v okviru sodelovanja pri razpravah odbora ali podskupine, če se po mnenju Komisije nanašajo na zaupne zadeve.
   7.   Komisija lahko na internetu v izvirnem jeziku zadevnega dokumenta objavi vsak povzetek, sklep, del sklepa ali delovni dokument odbora.
   Člen 5
   Povračilo stroškov
   Komisija povrne potne stroške in, kadar je to primerno, dnevnice članov, opazovalcev in povabljenih strokovnjakov v zvezi z dejavnostmi odbora v skladu s pravili Komisije o nadomestilih za zunanje strokovnjake.
   Člani, opazovalci in povabljeni strokovnjaki za svoje storitve niso plačani.
   Potrebe po človeških in upravnih virih se pokrijejo z dodelitvijo sredstev, ki se lahko odobrijo vodilnemu generalnemu direktoratu v okviru letnega postopka dodeljevanja sredstev ob upoštevanju proračunskih omejitev.
   Člen 6
   Začetek veljavnosti
   Ta sklep začne učinkovati na dan objave v Uradnem listu Evropske unije.

      V Bruslju, 19. decembra 2008

            Za Komisijo

         Vladimír ŠPIDLA

            Član Komisije

      (1)  UL L 18, 21.1.1997, str. 1.

      (2)  COM(2007) 304 konč.

      (3)  UL C 85, 4.4.2008, str. 1.

      (4)  UL L 317, 3.12.2001, str. 1.

      (5)  UL L 8, 12.1.2001, str. 1.

      (6)  UL L 315, 15.11.2006, str. 1.


title: Sklep Sveta 2014/222/SZVP z dne 16. aprila 2014 o spremembi Sklepa 2010/413/SZVP o omejevalnih ukrepih proti Iranu

text:
               23.4.2014

               SL

               Uradni list Evropske unije

               L 119/65

         SKLEP SVETA 2014/222/SZVP
   z dne 16. aprila 2014
   o spremembi Sklepa 2010/413/SZVP o omejevalnih ukrepih proti Iranu
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju Sklepa Sveta 2010/413/SZVP z dne 26. julija 2010 o omejevalnih ukrepih proti Iranu (1) in zlasti člena 23 Sklepa,
   ob upoštevanju naslednjega:

               (1)

               Svet je 26. julija 2010 sprejel Sklep 2010/413/SZVP.

               (2)

               Splošno sodišče Evropske unije je s sodbo z dne 12. novembra 2013 v zadevi T-552/12 (2) razveljavilo Sklep Sveta 2012/635/SZVP (3), v kolikor je North Drilling Company (NDC) uvrstil na seznam oseb in subjektov, za katere veljajo omejevalni ukrepi, iz Priloge II k Sklepu 2010/413/SZVP.

               (3)

               North Drilling Company (NDC) bi bilo treba na podlagi nove obrazložitve znova uvrstiti na seznam oseb in subjektov, za katere veljajo omejevalni ukrepi.

               (4)

               En subjekt bi bilo treba umakniti s seznama oseb in subjektov, za katere veljajo omejevalni ukrepi, iz Priloge II k Sklepu 2010/413/SZVP.

               (5)

               Sklep 2010/413/SZVP bi bilo treba ustrezno spremeniti –

         SPREJEL NASLEDNJI SKLEP:
   Člen 1
   Priloga II k Sklepu 2010/413/SZVP se spremeni, kot je določeno v Prilogi k temu sklepu.
   Člen 2
   Ta sklep začne veljati na dan objave v Uradnem listu Evropske unije.

      V Bruslju, 16. aprila 2014

            Za Svet

            Predsednik

         D. KOURKOULAS

      (1)  UL L 195, 27.7.2010, str. 39.

      (2)  Zadeva T-552/12 North Drilling Company proti Svetu, sodba z dne 12. novembra 2013, še ni objavljena.

      (3)  Sklep Sveta 2012/635/SZVP z dne 15. oktobra 2012 o spremembi Sklepa 2010/413/SZVP o omejevalnih ukrepih proti Iranu (UL L 282, 16.10.2012, str. 58).

      PRILOGA

                  I.

                  Na seznam iz dela I, razdelka B (Subjekti), Priloge II k Sklepu 2010/413/SZVP se vstavi subjekt v nadaljevanju:

                              Ime

                              Podatki za ugotavljanje identitete

                              Razlogi

                              Datum uvrstitve na seznam

                              118.

                              North Drilling Company (NDC)

                                          No. 8 35th St. Alvand St.

                                          Argentine Sq. Tehran

                                          Iran

                                          Tel. (+ 98) 2188785083-8

                              North Drilling zagotavlja finančno podporo vladi Irana, saj je posredno v lasti fundacije Mostazafan, ki je eden glavnih iranskih paradržavnih subjektov pod nadzorom vlade Irana. North Drilling je pomemben subjekt v energetskem sektorju in vladi Irana zagotavlja precejšnje dohodke. Poleg tega je North Drilling uvozil opremo, ki je ključnega pomena za naftno industrijo in industrijo zemeljskega plina, vključno s prepovedanim blagom. Iz tega sledi, da North Driling podpira dejavnosti Irana, ki so z vidika širjenja jedrskega orožja nevarne.

                              23. 4. 2014

                  II.

                  S seznama iz Priloge II k Sklepu 2010/413/SZVP se črta subjekt v nadaljevanju in povezan vnos:
                  Safa Nicu, tudi „Safa Nicu Sepahan“, „Safanco Company“, „Safa Nicu Afghanistan Company“, „Safa Al Noor Company“ in „Safa Nicu Ltd Company“.


title: 2011/833/EU: Sklep Komisije z dne 12. decembra 2011 o ponovni uporabi dokumentov Komisije

text:
               14.12.2011

               SL

               Uradni list Evropske unije

               L 330/39

         SKLEP KOMISIJE
   z dne 12. decembra 2011
   o ponovni uporabi dokumentov Komisije
   (2011/833/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije in zlasti člena 249 Pogodbe,
   ob upoštevanju naslednjega:

               (1)

               Evropa 2020 določa vizijo evropskega socialnega tržnega gospodarstva za 21. stoletje. Eno njenih prednostnih področij je „Pametna rast: razvoj na znanju in inovacijah temelječega gospodarstva“.

               (2)

               Nove informacijske in komunikacijske tehnologije so ustvarile neverjetne možnosti za združevanje in povezovanje vsebin iz različnih virov.

               (3)

               Informacije javnega značaja, uporabljene v proizvodih in storitvah z dodano vrednostjo, so pomemben vir potencialne rasti inovativnih spletnih storitev. Vlade lahko trge vsebin spodbudijo tako, da zagotovijo dostop do informacij javnega značaja pod preglednimi, učinkovitimi in nediskriminacijskimi pogoji. Zato je v Evropski digitalni agendi (1) ponovna uporaba informacij javnega značaja izpostavljena kot eno ključnih področij ukrepanja.

               (4)

               Komisija in druge institucije so same imetnice številnih dokumentov vseh vrst, ki se lahko ponovno uporabijo v informacijskih proizvodih in storitvah z dodano vrednostjo ter tako predstavljajo uporaben vir vsebin za podjetja in državljane.

               (5)

               Pravico do dostopa do dokumentov Komisije ureja Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (2).

               (6)

               Direktiva 2003/98/ES Evropskega parlamenta in Sveta (3) določa minimalna pravila o ponovni uporabi informacij javnega značaja po vsej Evropski uniji. V uvodnih izjavah so države članice pozvane, da ta minimalna pravila nadgradijo in sprejmejo politike za odprte podatke, ki bodo omogočale široko uporabo dokumentov, katerih imetniki so organi javnega sektorja.

               (7)

               Komisija je na spletu zagotovila prost dostop do statističnih podatkov, publikacij in celotne zbirke pravnega reda Unije ter je javnim organom tako v vzgled. To je dobra podlaga za nadaljnji napredek pri zagotavljanju dostopnosti in ponovne uporabe podatkov, katerih imetnice so institucije.

               (8)

               Sklep Komisije 2006/291/ES, Euratom z dne 7. aprila 2006 o ponovni uporabi informacij Komisije (4) določa pogoje za ponovno uporabo dokumentov Komisije.

               (9)

               Da bi bila ureditev za ponovno uporabo dokumentov Komisije učinkovitejša, je treba pravila o ponovni uporabi dokumentov Komisije prilagoditi tako, da bodo zagotovila širšo ponovno uporabo takih dokumentov.

               (10)

               Uvesti je treba podatkovni portal, ki bo enotna vstopna točka za dostop do dokumentov, ki so na voljo za ponovno uporabo. Poleg tega je med dokumente, ki so na voljo za ponovno uporabo, primerno vključiti informacije o raziskavah Skupnega raziskovalnega središča. Sprejeti je treba določbo, s katero se bo upošteval razvoj v smeri strojno berljivih formatov. Pomembna izboljšava glede na Sklep 2006/291/ES, Euratom je, da bodo dokumenti Komisije načeloma na voljo za ponovno uporabo na podlagi odprtih dovoljenj za ponovno uporabo ali izjav o omejeni odgovornosti, ne da bi bilo treba za to vložiti poseben zahtevek.

               (11)

               Sklep 2006/291/ES, Euratom je zato treba nadomestiti s tem sklepom.

               (12)

               Odprta politika Komisije za ponovno uporabo bo spodbudila nove gospodarske dejavnosti, vodila k širši uporabi in razširjanju informacij Unije, izboljšala podobo odprtosti in preglednosti institucij ter preprečila nepotrebno upravno breme za uporabnike in službe Komisije. V letu 2012 namerava Komisija z drugimi institucijami in ključnimi agencijami Unije preučiti, v kakšnem obsegu bi te lahko sprejele svoja pravila o ponovni uporabi.

               (13)

               Ta sklep je treba izvajati in uporabljati ob popolnem spoštovanju načel varstva osebnih podatkov v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (5).

               (14)

               Ta sklep se ne uporablja za dokumente, pri katerih Komisija ne more dovoliti ponovne uporabe, na primer zaradi pravic intelektualne lastnine tretjih oseb ali če jih je prejela od drugih institucij –

         SPREJELA NASLEDNJI SKLEP:
   Člen 1
   Vsebina
   Ta sklep določa pogoje za ponovno uporabo dokumentov, ki so v lasti Komisije ali v njenem imenu v lasti Urada za publikacije Evropske unije (Urad za publikacije), da se omogoči širša ponovna uporaba informacij, poudari podoba odprtosti Komisije ter prepreči nepotrebno upravno breme za ponovne uporabnike in službe Komisije.
   Člen 2
   Področje uporabe
   1.   Ta sklep se uporablja za javne dokumente, ki jih je pripravila Komisija ali javni in zasebni subjekti v njenem imenu ter:

               (a)

               jih je objavila Komisija ali Urad za publikacije v njenem imenu v publikacijah, na spletnih straneh ali z drugimi orodji za razširjanje informacij; ali

               (b)

               niso bili objavljeni iz gospodarskih ali drugih praktičnih razlogov, na primer študije, poročila in drugi podatki.

         2.   Ta sklep se ne uporablja:

               (a)

               za programsko opremo ali dokumente, za katere veljajo pravice industrijske lastnine, kot so patenti, blagovne znamke, registrirani modeli, logotipi in imena;

               (b)

               za dokumente, pri katerih Komisija ne more dovoliti ponovne uporabe, ker so intelektualna lastnina tretjih oseb;

               (c)

               za dokumente, ki v skladu s pravili Uredbe (ES) št. 1049/2001 niso dostopni ali pa so tretjim osebam dostopni samo v skladu s posebnimi pravili o privilegiranem dostopu;

               (d)

               za zaupne podatke, kot so opredeljeni z Uredbo (ES) št. 223/2009 Evropskega parlamenta in Sveta (6);

               (e)

               za dokumente, ki so nastali na podlagi tekočih raziskovalnih projektov osebja Komisije, ki niso bili objavljeni ali dostopni v objavljeni podatkovni zbirki in bi njihova ponovna uporaba ovirala potrditev začasnih rezultatov raziskav ali pa bi predstavljala razlog za zavrnitev vpisa pravic industrijske lastnine v register v prid Komisiji.

         3.   Ta sklep ne posega v Uredbo (ES) št. 1049/2001 in nanjo ne vpliva.
   4.   Nobena določba v tem sklepu ne dovoljuje ponovne uporabe dokumentov za namene zavajanja ali zlorabe. Komisija sprejme ustrezne ukrepe za zaščito interesov in javne podobe EU v skladu z veljavnimi pravili.
   Člen 3
   Opredelitev pojmov
   V tem sklepu se uporabljajo naslednje opredelitve pojmov:

               1.

               „dokument“ pomeni:

                           (a)

                           kakršno koli vsebino ne glede na nosilec podatkov (napisano na papirju ali shranjeno v elektronski obliki ali kot zvočni, vizualni ali avdiovizualni zapis);

                           (b)

                           kateri koli del take vsebine;

               2.

               „ponovna uporaba“ pomeni uporabo dokumentov s strani fizičnih ali pravnih oseb v komercialne ali nekomercialne namene, ki so drugačni od prvotnega namena, zaradi katerega so bili pripravljeni. Izmenjava dokumentov med Komisijo in drugimi organi javnega sektorja, ki te dokumente uporabljajo izključno za opravljanje javnih nalog, ne pomeni ponovne uporabe;

               3.

               „osebni podatki“ so podatki, kakor so opredeljeni v členu 2(a) Uredbe (ES) št. 45/2001;

               4.

               „dovoljenje“ pomeni izdajo dovoljenja za ponovno uporabo dokumentov pod določenimi pogoji; „odprto dovoljenje“ pomeni dovoljenje, s katerim imetnik pravic z enostransko izjavo dovoli ponovno uporabo dokumentov za vse opredeljene uporabe;

               5.

               „strojno berljivo“ pomeni, da so digitalni dokumenti dovolj strukturirani, da lahko aplikacije programske opreme zanesljivo prepoznajo posamezne navedbe dejstev in njihovo notranjo zgradbo;

               6.

               „strukturirani podatki“ so podatki, urejeni na način, ki omogoča zanesljivo prepoznavanje posameznih navedb dejstev in vseh njihovih sestavnih delov, na primer v podatkovnih zbirkah in preglednicah;

               7.

               „portal“ pomeni enotno točko za dostop do podatkov iz različnih spletnih virov. Viri proizvajajo tako podatke kot tudi povezane metapodatke. Metapodatke, potrebne za indeksiranje, zbere portal samodejno in jih medsebojno poveže v obsegu, ki je potreben, da se podprejo splošne funkcije, na primer iskanje in povezovanje. Portal lahko začasno shranjuje podatke iz prispevajočih virov, da izboljša učinkovitost ali zagotovi dodatne funkcije.

         Člen 4
   Splošno načelo
   Vsi dokumenti so na voljo za ponovno uporabo:

               (a)

               za komercialne ali nekomercialne namene pod pogoji iz člena 6;

               (b)

               brezplačno ob upoštevanju določb iz člena 9;

               (c)

               in brez vložitve posebnega zahtevka, razen če člen 7 določa drugače.

         Ta sklep se izvaja ob popolnem upoštevanju pravil o varstvu posameznikov pri obdelavi osebnih podatkov in zlasti Uredbe (ES) št. 45/2001.
   Člen 5
   Podatkovni portal
   Komisija vzpostavi podatkovni portal, ki je enotna vstopna točka za dostop do njenih strukturiranih podatkov, da se olajšata povezovanje in ponovna uporaba za komercialne in nekomercialne namene.
   Službe Komisije opredelijo in postopoma zagotovijo dostop do ustreznih podatkov, katerih imetnice so. Podatkovni portal lahko zagotavlja tudi dostop do podatkov drugih institucij, organov, uradov in agencij Unije na njihovo zahtevo.
   Člen 6
   Pogoji za ponovno uporabo dokumentov
   1.   Dokumenti so za ponovno uporabo na voljo brez zahtevka in brez omejitev, razen če je določeno drugače, ali po potrebi na podlagi odprtega dovoljenja ali izjave o omejeni odgovornosti, ki določa pogoje in pravice ponovnih uporabnikov.
   2.   Ti pogoji, ki po nepotrebnem ne omejujejo možnosti za ponovno uporabo, lahko vključujejo naslednje:

               (a)

               obveznost ponovnega uporabnika, da navede vir dokumentov;

               (b)

               obveznost, da se prvotnega pomena ali sporočila dokumentov ne izkrivlja;

               (c)

               neodgovornost Komisije za katero koli posledico, ki izhaja iz ponovne uporabe.

         Če je za določeno vrsto dokumentov treba uporabiti druge pogoje, se posvetuje z medresorsko skupino iz člena 12
   Člen 7
   Vložitev posebnih zahtevkov za ponovno uporabo dokumentov
   1.   Če je za ponovno uporabo potrebno vložiti poseben zahtevek, službe Komisije to jasno označijo v ustreznem dokumentu ali obvestilu o tem dokumentu ter navedejo naslov, na katerega je treba zahtevek poslati.
   2.   Posebne zahtevke za ponovno uporabo dokumentov brez odloga obravnava ustrezna služba Komisije. Prosilcu se pošlje potrdilo o prejemu. Služba Komisije ali Urad za publikacije v 15 delovnih dneh od evidentiranja zahtevka dovoli ponovno uporabo zahtevanega dokumenta in po potrebi zagotovi izvod dokumenta ali v pisnem odgovoru navede, da je zahtevek v celoti ali delno zavrnjen in razloge za to.
   3.   Če se zahtevek za ponovno uporabo dokumenta nanaša na zelo dolg dokument, na zelo veliko število dokumentov ali če je treba zahtevek prevesti, se lahko rok iz odstavka 2 podaljša za 15 delovnih dni, pod pogojem, da se prosilca o tem vnaprej obvesti in navede podrobne razloge za podaljšanje.
   4.   Če se zahtevek za ponovno uporabo dokumenta zavrne, služba Komisije ali Urad za publikacije prosilca seznani, da ima pravico vložiti tožbo pri Sodišču Evropske unije ali pritožbo pri Evropskem varuhu človekovih pravic pod pogoji iz člena 263 oziroma člena 228 Pogodbe o delovanju Evropske unije.
   5.   Če se zahtevek zavrne na podlagi točke (b) člena 2(2) tega sklepa, se prosilcu v odgovoru navede sklic na fizično ali pravno osebo (če je znana), ki je imetnik pravice, oziroma na izdajatelja licence (če je znan), ki je Komisiji poslal zadevni material.
   Člen 8
   Formati, ki so na voljo za ponovno uporabo
   1.   Dokumenti so na voljo v vsakem obstoječem formatu ali jezikovni različici ter, če je mogoče in smiselno, v strojno berljivem formatu.
   2.   To ne pomeni, da je treba dokumente ustvariti, prilagoditi ali posodobiti, da se ugodi zahtevku, ali zagotoviti izvlečke iz dokumentov, če bi to pomenilo nesorazmeren napor, ki presega enostavni postopek.
   3.   Ta sklep Komisije ne obvezuje, da zahtevane dokumente prevede v druge uradne jezikovne različice, ki ob vložitvi zahtevka ne obstajajo.
   4.   Od Komisije ali Urada za publikacije ni mogoče zahtevati, da še naprej izdelujeta določene vrste dokumentov ali jih hranita v določenem formatu, da bi jih ponovno uporabljale fizične ali pravne osebe.
   Člen 9
   Pravila o zaračunavanju pristojbin
   1.   Ponovna uporaba dokumentov je načeloma brezplačna.
   2.   V izjemnih primerih se lahko zaračunajo mejni stroški, nastali z reproduciranjem in razširjanjem dokumentov.
   3.   Če se Komisija odloči prilagoditi dokument, da bi ugodila določenemu zahtevku, lahko stroške prilagoditve zaračuna prosilcu. Pri odločanju, ali so pristojbine potrebne, mora upoštevati napor, potreben za prilagoditev, in morebitne prednosti, ki bi jih ponovna uporaba lahko pomenila za Unijo, na primer z razširjanjem informacij o delovanju Unije ali zaradi izboljšanja javne podobe institucije.
   Člen 10
   Preglednost
   1.   Vsi veljavni pogoji in standardne cene za dokumente, ki so na voljo za ponovno uporabo, se določijo in objavijo predhodno, če je mogoče in ustrezno v elektronski obliki.
   2.   Iskanje dokumentov se olajša s praktičnimi ukrepi, kot so seznami glavnih dokumentov, ki so na voljo za ponovno uporabo.
   Člen 11
   Nediskriminacija in izključne pravice
   1.   Pogoji za ponovno uporabo dokumentov niso diskriminacijski do primerljivih kategorij ponovne uporabe.
   2.   Ponovna uporaba dokumentov je mogoča za vse morebitne udeležence na trgu. Izključne pravice se ne dodelijo.
   3.   Vendar če je izključna pravica potrebna za zagotavljanje storitve javnega interesa, se dodelitev takšne izključne pravice redno ponovno pregleduje, tj. najmanj vsake tri leta. Vsak dogovor o izključni pravici je pregleden in se objavi.
   4.   Izključne pravice se lahko za določen čas dodelijo založnikom znanstvenih in strokovnih revij za članke, ki temeljijo na delu uradnikov Komisije.
   Člen 12
   Medslužbena skupina
   1.   Ustanovi se medslužbena skupina, ki jo vodi generalni direktor, pristojen za ta sklep, oziroma njegov predstavnik. Sestavljajo jo predstavniki generalnih direktoratov in služb. Razpravlja o vprašanjih skupnega interesa in vsakih 12 mesecev pripravi poročilo o izvajanju tega sklepa.
   2.   Projekt za uvedbo podatkovnega portala bo nadzoroval usmerjevalni odbor, ki mu predseduje Urad za publikacije ter ga sestavljajo Generalni sekretariat, Generalni direktorat za komuniciranje, Generalni direktorat za informacijsko družbo in medije, Generalni direktorat za informatiko in več drugih generalnih direktoratov, ki zastopajo ponudnike podatkov. V poznejši fazi se lahko v odbor povabijo še druge institucije.
   3.   Pogoji za odprto dovoljenje iz člena 6 se določijo v dogovoru z generalnimi direktorji, pristojnimi za ta sklep in upravno izvajanje sklepov o pravicah intelektualne lastnine pri Komisiji, po posvetovanju z medresorsko skupino iz odstavka 1.
   Člen 13
   Ponovni pregled
   Ta sklep se ponovno pregleda tri leta po začetku veljavnosti.
   Člen 14
   Razveljavitev
   Sklep 2006/291/ES, Euratom se razveljavi.

      V Bruslju, 12. decembra 2011

            Za Komisijo

            Predsednik

         José Manuel BARROSO

      (1)  COM(2010) 245

      (2)  UL L 145, 31.5.2001, str. 43.

      (3)  UL L 345, 31.12.2003, str. 90.

      (4)  UL L 107, 20.4.2006, str. 38.

      (5)  UL L 8, 12.1.2001, str. 1.

      (6)  UL L 87, 31.3.2009, str. 164.


title: 2014/951/EU: Sklep Političnega in varnostnega odbora EUFOR RCA/6/2014 z dne 16. decembra 2014 o imenovanju poveljnika sil EU v vojaški operaciji Evropske unije v Srednjeafriški republiki (EUFOR RCA) in razveljavitvi Sklepa EUFOR RCA/1/2014

text:
               24.12.2014

               SL

               Uradni list Evropske unije

               L 369/76

         SKLEP POLITIČNEGA IN VARNOSTNEGA ODBORA EUFOR RCA/6/2014
   z dne 16. decembra 2014
   o imenovanju poveljnika sil EU v vojaški operaciji Evropske unije v Srednjeafriški republiki (EUFOR RCA) in razveljavitvi Sklepa EUFOR RCA/1/2014

      (2014/951/EU)

   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti člena 38 Pogodbe,
   ob upoštevanju Sklepa Sveta 2014/73/SZVP z dne 10. februarja 2014 o vojaški operaciji Evropske unije v Srednjeafriški republiki (EUFOR RCA) (1) in zlasti člena 5 Sklepa,
   ob upoštevanju naslednjega:

               (1)

               Svet je v skladu s členom 5 Sklepa 2014/73/SZVP pooblastil Politični in varnostni odbor (PVO) za sprejemanje sklepov o imenovanju poveljnika sil EU v vojaški operaciji Evropske unije v Srednjeafriški republiki (EUFOR RCA).

               (2)

               PVO je 19. februarja 2014 sprejel Sklep EUFOR RCA/1/2014 (2) o imenovanju generalbrigadirja Thierryja LIONA za poveljnika sil EU v EUFOR RCA.

               (3)

               Svet je 7. novembra 2014 sprejel Sklep 2014/775/SZVP (3) o podaljšanju trajanja EUFOR RCA do 15. marca 2015.

               (4)

               Francija je 14. novembra 2014 predlagala imenovanje generalbrigadirja Jeana-Marca BACQUETA za novega poveljnika sil EU v EUFOR RCA, ki bi nasledil generalbrigadirja Thierryja LIONA.

               (5)

               Vojaški odbor EU je 25. novembra 2014 priporočil, da PVO imenuje generalbrigadirja Jeana-Marca BACQUETA za poveljnika sil EU v EUFOR RCA.

               (6)

               Sklep EUFOR RCA/1/2014 bi bilo zato treba razveljaviti.

               (7)

               V skladu s členom 5 Protokola (št. 22) o stališču Danske, priloženega Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo –

         SPREJEL NASLEDNJI SKLEP:
   Člen 1
   Generalbrigadir Jean-Marc BACQUET je imenovan za poveljnika sil EU v vojaški operaciji Evropske unije v Srednjeafriški republiki (EUFOR RCA) od 15. decembra 2014.
   Člen 2
   Sklep EUFOR RCA/1/2014 se razveljavi.
   Člen 3
   Ta sklep začne veljati 15. decembra 2014.

      V Bruslju, 16. decembra 2014

            Za Politični in varnostni odbor

            Predsednik

         W. STEVENS

      (1)  UL L 40, 11.2.2014, str. 59.

      (2)  Sklep Političnega in varnostnega odbora EUFOR RCA/1/2014 z dne 19. februarja 2014 o imenovanju poveljnika sil EU v vojaški operaciji Evropske unije v Srednjeafriški republiki (EUFOR RCA) (UL L 54, 22.2.2014, str. 18).

      (3)  Sklep Sveta 2014/775/SZVP z dne 7. novembra 2014 o podaljšanju Sklepa 2014/73/SZVP o vojaški operaciji Evropske unije v Srednjeafriški republiki (EUFOR RCA) (UL L 325, 8.11.2014, str. 17).


title: 2008/515/ES: Sklep Evropskega parlamenta z dne 24. aprila 2007 o razrešnici glede izvrševanja proračuna Evropske agencije za okolje za proračunsko leto 2005

text:
               15.7.2008

               SL

               Uradni list Evropske unije

               L 187/106

         SKLEP EVROPSKEGA PARLAMENTA
   z dne 24. aprila 2007
   o razrešnici glede izvrševanja proračuna Evropske agencije za okolje za proračunsko leto 2005
   (2008/515/ES)
   EVROPSKI PARLAMENT,
   ob upoštevanju zaključnega letnega računa Evropske agencije za okolje za proračunsko leto 2005 (1),
   ob upoštevanju Poročila Računskega sodišča o zaključnem letnem računu Evropske agencije za okolje za proračunsko leto 2005 z odgovori agencije (2),
   ob upoštevanju Priporočila Sveta z dne 27. februarja 2007 (5711/2007 – C6-0080/2007),
   ob upoštevanju Pogodbe ES, zlasti člena 276 Pogodbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,
   ob upoštevanju Uredbe Sveta (EGS) št. 1210/90 z dne 7. maja 1990 o ustanovitvi Evropske agencije za okolje in Evropskega okoljskega informacijskega in opazovalnega omrežja (4) in zlasti člena 13 Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 (5) in zlasti člena 94 Uredbe,
   ob upoštevanju člena 71 in njegove priloge V svojega Poslovnika,
   ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A6-0103/2007),

               1.

               izvršnemu direktorju Evropske agencije za okolje podeli razrešnico glede izvrševanja proračuna agencije za proračunsko leto 2005;

               2.

               navaja pripombe v priloženi resoluciji;

               3.

               naroči svojemu predsedniku, naj ta sklep in priloženo resolucijo posreduje izvršnemu direktorju Evropske agencije za okolje, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Harald RØMER

      (1)  UL C 266, 31.10.2006, str. 1.

      (2)  UL C 312, 19.12.2006, str. 36.

      (3)  UL L 248, 16.9.2002, str. 1. Uredba, kakor je bila spremenjena z Uredbo (ES, Euratom) št. 1995/2006 (UL L 390, 30.12.2006, str. 1).

      (4)  UL L 120, 11.5.1990, str. 1. Uredba, kakor je bila nazadnje spremenjena z Uredbo (ES) št. 1641/2003 Evropskega parlamenta in Sveta (UL L 245, 29.9.2003, str. 1).

      (5)  UL L 357, 31.12.2002, str. 72.
    ---documentbreak---

               15.7.2008

               SL

               Uradni list Evropske unije

               L 187/107

         RESOLUCIJA EVROPSKEGA PARLAMENTA
   z dne 24. aprila 2007
   s pripombami, ki so sestavni del sklepa o razrešnici glede izvrševanja proračuna Evropske agencije za okolje za proračunsko leto 2005
   EVROPSKI PARLAMENT,
   ob upoštevanju zaključnega letnega računa Evropske agencije za okolje za proračunsko leto 2005 (1),
   ob upoštevanju Poročila Računskega sodišča o zaključnem letnem računu Evropske agencije za okolje za proračunsko leto 2005 z odgovori Agencije (2),
   ob upoštevanju Priporočila Sveta z dne 27. februarja 2007 (5711/2007 – C6-0080/2007),
   ob upoštevanju Pogodbe ES in zlasti člena 276 Pogodbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,
   ob upoštevanju Uredbe Sveta (EGS) št. 1210/90 z dne 7. maja 1990 o ustanovitvi Evropske agencije za okolje in Evropskega okoljskega informacijskega in opazovalnega omrežja (4) in zlasti člena 13 Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 (5) in zlasti člena 94 Uredbe,
   ob upoštevanju člena 71 in Priloge V svojega Poslovnika,
   ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A6-0103/2007),

               A.

               ker je Računsko sodišče navedlo, da je prejelo zadostno zagotovilo o zanesljivosti letnih računov za proračunsko leto, ki se je zaključilo 31. decembra 2005, ter o zakonitosti in pravilnosti poslovnih dogodkov v celoti,

               B.

               ker je Parlament 27. aprila 2006 direktorju podelil razrešnico glede izvrševanja proračuna agencije za proračunsko leto 2004 (6) in v resoluciji, ki spremlja sklep Parlamenta o razrešnici, med drugim

                           —

                           ugotavlja, da so bila presežna sredstva v letu 2004 namenjena za poslovanje v letu 2005 in da so bila sredstva za plače prenesena v naslednje obdobje; vztraja, da mora agencija spoštovati načelo enoletnosti proračuna iz finančne uredbe in pravilo, ki prepoveduje prenos sredstev za plače, da se omogoči pravilno in pregledno izvrševanje proračuna, ki ga je določil proračunski organ,

                           —

                           ugotavlja slabosti pri preverjanju in opustitve, ki jih je ugotovilo Računsko sodišče pri reviziji vodenja inventure;

         Splošne točke v zvezi z večino agencij EU, za katere je potrebna posebna razrešnica

               1.

               meni, da vse številnejše agencije Skupnosti in dejavnosti nekaterih izmed njih niso del splošnega političnega okvira ter da naloge nekaterih agencij ne zrcalijo pravih potreb Unije oziroma ne izpolnjujejo pričakovanj državljanov; prav tako ugotavlja, da agencije v splošnem nimajo vedno dobrega ugleda;

               2.

               zato poziva Komisijo, naj določi splošen politični okvir za ustanavljanje novih agencij Skupnosti ter da pred ustanovitvijo vsake agencije pripravi analizo stroškov in koristi; ob tem naj prepreči podvajanje dejavnosti med agencijami ali prekrivanje s pristojnostmi drugih evropskih organizacij;

               3.

               poziva Računsko sodišče, naj predloži svoje mnenje o analizi stroškov in koristi, preden Parlament sprejme svojo odločitev;

               4.

               poziva Komisijo, naj vsakih pet let pripravi študijo o dodani vrednosti za vse agencije; poziva vse zadevne institucije, naj v primeru negativne ocene o dodani vrednosti sprejmejo potrebne ukrepe, da spremenijo mandat zadevne agencije ali jo zaprejo;

               5.

               ob upoštevanju naraščajočega števila regulativnih agencij obžaluje, da pogajanja o osnutku medinstitucionalnega sporazuma o delovanju teh agencij še niso končana, ter poziva pristojne službe Komisije, naj skupaj z Računskim sodiščem storijo vse potrebno, da bo ta sporazum sklenjen;

               6.

               ugotavlja, da odgovornost Komisije za izvrševanje proračuna zahteva tesnejšo povezavo med agencijami in Komisijo; poziva Komisijo in Svet, naj sprejmeta potrebne ukrepe, da se Komisiji do 31. decembra 2007 podeli pravica, da v nadzornih organih regulativnih agencij z manjšino glasov prepreči sprejetje odločitev, in naj to možnost predvidita pri vseh na novo ustanovljenih agencijah;

               7.

               poziva Računsko sodišče, naj v letno poročilo vključi dodatno poglavje o agencijah, katerim se podeli razrešnica na podlagi zaključnega računa Komisije, da bo njihova uporaba sredstev EU preglednejša;

               8.

               upošteva načelo, v skladu s katerim Parlament odloča o razrešnicah za vse agencije Skupnosti, subvencionirane ali ne, tudi če je organ, pristojen za razrešnico, določen v njihovih ustanovnih besedilih;

               9.

               poziva Računsko sodišče, da opravi revizijo poslovanja vseh agencij in o tem poroča ustreznim odborom Parlamenta, vključno z Odborom za proračunski nadzor;

               10.

               ugotavlja, da število agencij nenehno narašča in da je zaradi politične odgovornosti Komisije za njihovo delovanje, ki presega zgolj logistično podporo, potreba po oblikovanju skupnega pristopa generalnih direktoratov Komisije, pristojnih za ustanavljanje in spremljanje agencij, še večja; meni, da bi bila struktura, podobna tisti, ki so jo oblikovale agencije za usklajevanje med zadevnimi generalnimi direktorati, pragmatičen način za oblikovanje skupnega pristopa Komisije do zadev, povezanih z agencijami;

               11.

               poziva Komisijo, da izboljša upravno in tehnično podporo agencijam, ob upoštevanju čedalje bolj zapletenih upravnih pravil in tehničnih težav Skupnosti;

               12.

               ugotavlja, da v vseh agencijah Skupnosti manjka disciplinski organ, in poziva Komisijo, naj sprejme potrebne ukrepe za hitro vzpostavitev takšnega mehanizma;

               13.

               odobrava znatne izboljšave pri usklajevanju med agencijami, kar jim omogoča reševanje ponavljajočih se težav ter prispeva k učinkovitejšemu sodelovanju s Komisijo in Parlamentom;

               14.

               meni, da je skupna podporna služba, namenjena usklajevanju računalniških sistemov za finančno upravljanje s sistemi Komisije, ki so jo vzpostavile nekatere agencije, koristen ukrep, ki bi ga bilo treba nadgraditi in razširiti;

               15.

               poziva agencije, da izboljšajo sodelovanje in primerjalno analizo z udeleženci na ustreznem področju; poziva Komisijo, naj sprejme vse ukrepe, ki se ji zdijo potrebni, da bi pomagala agencijam izboljšati njihov ugled in povečati prepoznavnost njihovih dejavnosti;

               16.

               poziva Komisijo, naj pripravi predlog za uskladitev oblike letnega poročanja agencij in razvije kazalce uspešnosti, ki bi omogočali primerjavo njihove učinkovitosti;

               17.

               poziva agencije, da na začetku vsakega leta predstavijo kazalnike uspešnosti, na podlagi katerih bo mogoče oceniti njihovo poslovanje;

               18.

               poziva vse agencije, da pogosteje uporabljajo cilje SMART, s čimer bodo prispevale k stvarnejšemu načrtovanju in uresničevanju ciljev;

               19.

               se strinja z Računskim sodiščem, da je tudi Komisija odgovorna za (finančno) upravljanje agencij; zato Komisijo poziva, naj spremlja ter po potrebi usmerja in sodeluje pri upravljanju različnih agencij, zlasti kar zadeva ustrezno izvedbo postopkov javnih razpisov, preglednost postopkov zaposlovanja, dobro finančno poslovodenje (neporabljena sredstva in preveč predvidenih proračunskih sredstev) in – kar je najpomembnejše – ustrezno uporabo pravil o sistemu notranjega nadzora;

               20.

               meni, da bi morali biti prispevki agencij v njihovih delovnih programih izraženi kot operativni in izmerljivi ter da je treba ustrezno upoštevati standarde notranjega nadzora Komisije;

         Posebne točke

               21.

               ugotavlja, da je agencija dodelila skoraj vsa sredstva v svojem proračunu za proračunsko leto 2005; kljub temu je stopnja prenosa (več kot 30 %) pri obveznostih za dejavnosti poslovanja (naslov III) visoka; poziva agencijo, da zmanjša prenose, saj njihov obseg ovira upravljanje sredstev za naslednje proračunsko leto, kar posledično povzroča zamude pri izvrševanju ali jih celo povečuje;

               22.

               ugotavlja, da sistemi notranje kontrole niso opredeljeni in da odredbodajalci niso predložili formalnega opisa sistemov, ki jih uporabljajo za predložitev in utemeljitev računovodskih podatkov, zato jih računovodja še ni mogel potrditi; poziva agencijo, da to pomanjkljivost odpravi;

               23.

               ugotavlja pomanjkljivosti v letnem poročilu odredbodajalca o dejavnostih, ki ne vsebuje ustreznih informacij o rezultatih letnih dejavnosti glede na zastavljene cilje, povezana tveganja, porabo virov in delovanje sistemov notranje kontrole; zahteva od agencije, da to težavo reši;

               24.

               ugotavlja, da je Računsko sodišče med revizijo postopkov zaposlovanja začasnih uslužbencev opazilo, da nekatere starejše interne določbe o skupnih izbirnih komisijah in nespremenljivosti izbirnih meril niso bile v skladu s pogoji zaposlovanja drugih uslužbencev Skupnosti; zahteva, da se v prihodnje v celoti upoštevajo postopki zaposlovanja;

               25.

               poziva agencijo, da pri postopkih javnih naročil upošteva ocenjevalna merila;

               26.

               meni, da je agencija vir pomembnih okoljskih informacij za vse institucije in politiko Evropske unije; z zadovoljstvom ugotavlja, da je agenciji uspelo nekatere zapletene podatke preoblikovati v jasne ugotovitve in jih sporočiti javnosti; priznava zlasti pomen poročila „Evropsko okolje – stanje in obeti 2005“ pri zagotavljanju uporabnikom prijaznih informacij o okolju in opozarja na ključne izzive, s katerimi se soočajo EU in države članice;

               27.

               spodbuja agencijo, naj si še naprej prizadeva za razvoj komunikacijskih načinov, da bi povečala zanimanje medijev za svoje ugotovitve in tako spodbudila javno razpravo o pomembnih okoljskih vprašanjih, na primer podnebnih spremembah, biotski raznovrstnosti in gospodarjenju z naravnimi viri;

               28.

               poudarja, da je učinek okoljskih programov pogosto manjši, če ni bila opravljena ocena okoljskih vplivov drugih politik Skupnosti; poziva agencijo, naj nadaljuje dejavnosti na področju ocenjevanja okoljskih vplivov;

               29.

               zahteva, da agencija pred 1. januarjem 2010 in nato vsakih pet let naroči neodvisno zunanjo oceno svojih dosežkov na podlagi ustanovitvene uredbe in delovnega programa, ki ga je določil upravni odbor; poleg tega zahteva, da so v tej oceni ovrednoteni delovni postopki in vpliv agencije ter upoštevana mnenja interesnih skupin tako na ravni Skupnosti kot na mednarodni ravni; zahteva še, da se upravni odbor agencije seznani z ugotovitvami te ocene ter za Komisijo in Evropski parlament pripravi priporočila, potrebna v zvezi s spremembami v agenciji, njenimi delovnimi postopki in programi, da se ocena in priporočila za Komisijo in Parlament objavijo, na primer na spletnem mestu, ter da se sredstva, potrebna za izvedbo zunanjega ocenjevanja, dodelijo iz proračuna ustreznega generalnega direktorata;

               30.

               poudarja vlogo agencije pri ocenjevanju izvajanja okoljske zakonodaje EU.

      (1)  UL C 266, 31.10.2006, str. 1.

      (2)  UL C 312, 19.12.2006, str. 36.

      (3)  UL L 248, 16.9.2002, str. 1. Uredba, kakor je bila spremenjena z Uredbo (ES, Euratom) št. 1995/2006 (UL L 390, 30. 12. 2006, str. 1).

      (4)  UL L 120, 11.5.1990, str. 1. Uredba, kakor je bila nazadnje spremenjena z Uredbo (ES) št. 1641/2003 Evropskega parlamenta in Sveta (UL L 245, 29.9.2003, str. 1).

      (5)  UL L 357, 31.12.2002, str. 72.

      (6)  UL L 340, 6.12.2006, str. 90.


title: 2008/512/ES: Sklep Evropskega parlamenta z dne 24. aprila 2007 o zaključnem računu Evropskega centra za spremljanje rasizma in ksenofobije za proračunsko leto 2005

text:
               15.7.2008

               SL

               Uradni list Evropske unije

               L 187/97

      SKLEP EVROPSKEGA PARLAMENTA

   z dne 24. aprila 2007
   o zaključnem računu Evropskega centra za spremljanje rasizma in ksenofobije za proračunsko leto 2005
   (2008/512/ES)
   EVROPSKI PARLAMENT,
   ob upoštevanju zaključnega letnega računa Evropskega centra za spremljanje rasizma in ksenofobije za proračunsko leto 2005 (1),
   ob upoštevanju Poročila Računskega sodišča o zaključnem letnem računu Evropskega centra za spremljanje rasizma in ksenofobije za proračunsko leto 2005 z odgovori Centra (2),
   ob upoštevanju Priporočila Sveta z dne 27. februarja 2007 (5711/2007 – C6-0080/2007),
   ob upoštevanju Pogodbe ES in zlasti člena 276 Pogodbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,
   ob upoštevanju Uredbe Sveta (ES) št. 1035/97 z dne 2. junija 1997 o ustanovitvi Evropskega centra za spremljanje rasizma in ksenofobije (4) in zlasti člena 12(a) Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 (5) in zlasti člena 94 Uredbe,
   ob upoštevanju člena 71 in Priloge V svojega Poslovnika,
   ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A6-0118/2007),

               1.

               ugotavlja, da je zaključni letni račun Evropskega centra za spremljanje rasizma in ksenofobije za proračunski leti 2004 in 2005 naslednji:
               Izkaz prihodkov in odhodkov za proračunski leti 2004 in 2005

                           (v 1000 EUR)

                           2005

                           2004

                              Prihodki

                           Subvencije Skupnosti

                           8 189

                           5 675

                           Drugi prihodki

                           151

                           455

                              Finančni prihodki

                              21

                           Subvencija Phare

                           90

                           82

                              Skupaj prihodki (a)

                              8 430

                              6 233

                              Odhodki

                              Zaposleni – naslov I proračuna

                           Plačila

                           3 008

                           2 645

                           Prenesena sredstva

                           70

                           85

                              Uprava – naslov II proračuna

                           Plačila

                           550

                           447

                           Prenesena sredstva

                           582

                           37

                              Poslovanje – naslov III proračuna

                           Plačila

                           2 731

                           2 352

                           Prenesena sredstva

                           667

                           745

                              Namenski prejemki (Phare in ostali)

                           Plačila

                           0

                           7

                           Prenesena sredstva

                           90

                           0

                              Skupaj odhodki (b)

                              7 698

                              6 318

                              Izid proračunskega leta (a – b)

                              732

                              - 85

                           Preneseni saldo iz prejšnjega proračunskega leta

                           231

                           98

                           Prenesena in zapadla sredstva

                           210

                           241

                           Sredstva, namenjena ponovni uporabi, iz prejšnjega proračunskega leta, ki niso bili uporabljeni

                           0

                           Odpisani zapadli zneski

                           - 23

                           Tečajne razlike

                           - 2

                           0

                              Saldo proračunskega leta

                              1 171

                              231

                              Vir: Podatki Evropskega centra za spremljanje rasizma in ksenofobije. V tej tabeli so povzeti podatki, ki jih je Center navedel v svojih letnih računovodskih izkazih.

               2.

               odobri pripravo zaključnega računa Evropskega centra za spremljanje rasizma in ksenofobije za proračunsko leto 2005;

               3.

               naroči svojemu predsedniku, naj ta sklep posreduje direktorju Evropskega centra za spremljanje rasizma in ksenofobije, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Harald RØMER

      (1)  UL C 266, 31.10.2006, str. 46.

      (2)  UL C 312, 19.12.2006, str. 93.

      (3)  UL L 248, 16.9.2002, str. 1. Uredba, kakor je bila nazadnje spremenjena z Uredbo (ES, Euratom) št. 1995/2006 (UL L 390, 30.12.2006, str. 1).

      (4)  UL L 151, 10.6.1997, str. 1. Uredba, kakor je bila nazadnje spremenjena z Uredbo (ES) št. 1652/2003 (UL L 245, 29.9.2003, str. 33).

      (5)  UL L 357, 31.12.2002, str. 72.